Welkom by Nakuphi!
Kamp Nakuphi is ‘n waterwerkkamp wat jaarliks in Oktober aangebied word en vind plaas op Da Gama Dam wat tussen Witrivier en Hazyview lê.
Kamp Nakuphi se hoof doel is wateravontuur en ons streef om ‘n hoë gehalte kursus aan elke verkenner te bied.
Nakuphi is 'n trotse Gebiedskamp van Die Voortrekkers: Transvaal.
Nakuphi is meer as net 'n verkennerkamp - dit is 'n tuiste waarheen jy jaar na jaar kan terugkeer. Skryf in en word deel van hierdie dinamiese familie!
2019 is ’n groot jaar vir Nakuphi – die kamp vier sy 20ste bestaansjaar! Hierdie groot mylpaal is die resultaat van jare se harde werk deur honderde Voortrekkers wat sedert die jaar 2000 hulle Oktobervakansies saam spandeer. Hierdie jaar vier ons elkeen van dié mense wat al op een of ander stadium op Nakuphi gekamp het en só gehelp het om die kamp te laat groei tot waar dit vandag is.
Hierdie jaar nooi ons ook Graad 7’s uit om hulle eerste Verkennerkamp by Nakuphi te kom hou. Die Oewervernuf spesialisasie is spesifiek geskryf vir hierdie jong klomp Groenkopverkenners en ek weet dat dit presies is wat nodig is om ‘n Verkennerloopbaan mee af te skop.
Al ons ander kursusse staan ook weer reg om elke Verkenner iets nuuts te leer. Ervaar die beeldskoonheid van die Da Gama Dam by Varswaterkunde of Voëlidentifiseering, of kom vir die avontuur van ‘n leeftyd by Roeikunde of Seilkuns. Ons Snorkelduik kursus is ’n hoogtepunt vir senior Verkenners. In die kursus word meer as net snorkelduiktegnieke aangeleer – ’n groot deel van die kursus behels ook skubaduik. Elke Verkenner wat die kursus voltooi ontvang ’n NAUI Scuba Passport Diver sertifikaat as bewys van die nuwe vaardigheid. Senior Verkenners kan ook die Noodhulp kursus bywoon waar ’n Vlak 1 en Vlak 2 kwalifikasie verdien word.
Die Oewervernuf kenteken is spesifiek geskryf vir Graad 7's en is 'n perfekte manier om 'n Verkennerloopbaan te begin. Die kursus kombineer veld- en varswatervaardighede en kursusgangers gaan leer hoe om 'n vlot te bou, skuilings in te rig en vir hullself in die veld te sorg. Wat 'n ondervinding!
Tydens die kenteken word die Verkenner aan die water voorgestel, met verskeie interessante aktiwiteite, soos dieptepeilings, bou en bemanning van 'n weerstasie, hengel en nog vele meer.
Hier word die Verkenner die kuns van roei aangeleer. Daar word van platboom kano's, K1 en K2 kano's, en vlotte gebruik gemaak om die kuns te bemeester. Een van die hoogtepunte is die uitslaap, waartydens die Verkenners met hulle vlotte, kano's, bagasie en kos die kamp verlaat en iewers anders langs die dam gaan oornag.
Graad 9 en 10
Nakuphi bied die Voëlidentifisering spesialisasie saam met die Fotografie spesialisasie aan. Da Gama Dam se ryk ekologie bied die perfekte geleentheid om jou kennis van die voëllewe rondom varswaterbronne te verskerp en indien jy verkies om jou voete bietjie droëer te hou is die kursus vir jou! Die kursus sluit ook 'n uitstappie na die Kruger wildtuin in!
Tydens dié baie opwindende kursus, word Verkenners die basiese beginsels van seil geleer. Hierdie kuns word aangeleer deur van catamarans gebruik te maak. Alhoewel dit baie stabiele bote is, kan al die beginsels van seil baie goed hier geleer word. Die kursus word afgesluit met 'n baie opwindende regatta. 'n Verkenner wat die kenteken voltooi, kan op sy eie 'n boot opslaan en gaan seil in matige wind toestande. Elke Verkenner word met 'n spesiale toekenning en sertifikaat beloon na sy/haar eerste suksesvolle alleenvaart.
Graad 9 - 12
In die kursus word die Verkenner geleer hoe om 'n funksie te beplan en hoe om as gasheer/vrou op te tree teenoor gaste. Die Verkenner leer ook oor tafeletiket en gaan die vaardighede prakties gebruik om 'n onthaal vir die res van die kamp te reël.
Graad 11 en 12
Kamp Nakuphi is die enigste kamp waar hierdie kenteken op 'n baie hoër vlak as net die kentekenvereistes aangebied word. Behalwe die basiese vereistes van snorkelduik word die verkenner ook aan die skubaduikkuns/-sport voorgestel. Alle Verkenners ontvang 'n NAUI Diving Passport sertifkaat as bewys van hulle nuwe vaardigheid. Hierdie is 'n baie gesogte kenteken/kursus en ons laat slegs 8 verkenners tot die kursus toe.
In hierdie kursus ontvang verkenners die Noodhulp Vlak 1 en Noodhulp Vlak 2 sertifikaat. Hierdie gestandardiseerde kursus word deur wêreldklas fasiliteerders aangebied en die vaardighede wat hier aangeleer word strek baie verder as Die Voortrekkers. Verkenners wat hierdie kursus voltooi sal toegerus wees om makkerhulp te verleen en lewens te red.
Inskrywings open Maandag, 29 Julie 2019 om 16:00
Ons leer speel-speel
Seil - ons passie!
Daar is altyd tyd om te baljaar!
Vrae of Kommentaar?
Stuur 'n e-pos aan die kampleier!
Die Voortrekkers: Transvaal